(ສພຊ) ວັນຈັນທີ 14 ມັງກອນ 2019, ທີ່ຫ້ອງປະຊຸມສະພາແຫ່ງຊາດ ໄດ້ໄຂກອງປະຊຸມ ປາຖະກະຖາຂອງຄະນະຜູ້ແທນສະພາຜູ້ແທນປະຊາຊົນທົ່ວປະເທດຈີນ ໃຫ້ແກ່ບັນດາທ່ານສະມາ ຊິກສະພາແຫ່ງຊາດ (ສສຊ) ແລະ ສະມາຊິກສະພາປະຊາຊົນຂັ້ນແຂວງ (ສສຂ) ໂດຍການເປັນປະທານຂອງທ່ານ ນາງ ສີໃສ ລືເດດມູນສອນ ຮອງປະທານສະພາແຫ່ງຊາດ ແລະ ທ່ານ ສຸຍ ອ່ານ ປ່ຽວ ຄະນະປະຈໍາ, ກໍາມະການຄະນະກໍາມະການລັດຖະທໍາມະນູນ ແລະ ກົດໝາຍ, ຮອງຫົວໜ້າຄະນະກໍາມະການວຽກງານກົດໝາຍ ຂອງສະພາຜູ້ແທນປະຊາຊົນທົ່ວປະເທດຈີນ; ເຂົ້າຮ່ວມມີທ່ານ ສົມພັນ ແພງຄຳມີ ຮອງປະທານສະພາແຫ່ງຊາດ, ບັນດາທ່ານ ສສຊ ແລະ ສສຂ, ຜູ້ແທນຈາກ ສປຈີນ, ເລຂາທິການ ສພຂ ພ້ອມດ້ວຍພາກສ່ວນທີ່ກ່ຽວຂ້ອງຂົ້າຮ່ວມ.
ກອງປະຊຸມປະຖາກະຖາຄັ້ງນີ້, ຈຸດປະສົງເພື່ອແລກປ່ຽນບົດຮຽນ, ປະສົບການໃນການຕິດ ຕາມກວດກາຂອງສະພາແຫ່ງຊາດ ຕໍ່ການແກ້ໄຂຜົນການກວດສອບຂອງລັດຖະບານ ເພື່ອແລກ ປ່ຽນບົດຮຽນ ແລະ ປະສົບການໃນການສ້າງ ແລະ ປັບປຸງກົດໝາຍ ໃຫ້ມີປະສິດທິຜົນຫລາຍຂຶ້ນ ກວ່າເກົ່າ ແລະ ເພື່ອສືບຕໍ່ຮັດແໜ້ນສາຍພົວພັນມິດຕະພາບ ແລະ ການຮ່ວມມືລະຫວ່າງສະພາ ແຫ່ງຊາດລາວ ແລະ ສະພາຜູ້ແທນປະຊາຊົນທົ່ວປະເທດຈີນ.
ທ່ານປະທານກອງປະຊຸມ ໄດ້ມີຄໍາເຫັນກ່າວໄຂ ວ່າ: ການປາຖະກະຖາຂອງຄະນະຜູ້ແທນ ສະພາຜູ້ແທນປະຊາຊົນທົ່ວປະເທດຈີນ ນໍາພາໂດຍສະຫາຍ ສຸຍ ອ່ານ ປ່ຽວ ພ້ອມດ້ວຍຄະນະ ໃນຄັ້ງນີ້ ແມ່ນສ້າງເງື່ອນໄຂໃຫ້ບັນດາ ສສຊ ແລະ ສສຂ ໃນຂອບເຂດທົ່ວປະເທດ ໄດ້ຮັບຟັງບົດຮຽນ ດ້ານທິດສະດີ, ກົດໝາຍ ແລະ ພຶດຕິກໍາຂອງການຈັດຕັ້ງປະຕິບັດພາລະບົດບາດ, ສິດ ແລະ ໜ້າທີ່ໃນການສ້າງ ແລະ ປັບປຸງກົດໝາຍ; ການຕິດຕາມກວດກາຂອງສະພາແຫ່ງຊາດຕໍ່ກັບການແກ້ໄຂຜົນການກວດສອບ ເຊິ່ງວຽກງານດັ່ງກ່າວນັ້ນສໍາລັບສະພາແຫ່ງຊາດລາວ ເປັນພາລະໜ້າທີ່ໆສໍາຄັນ ແລະ ໄດ້ສູ້ຊົນຈັດຕັ້ງປະຕິບັດເປັນປົກກະຕິຕະຫລອດມາ ແຕ່ໝາກຜົນຂອງວຽກງານດັ່ງກ່າວ ບາງ ດ້ານຍັງບໍ່ທັນສາມາດຕອບສະໜອງໄດ້ຕາມຄວາມຮຽກຮ້ອງຕ້ອງການຂອງສະພາແຫ່ງຊາດ ໃນຖາ ນະທີ່ເປັນອົງການຕົວແທນຂອງປະຊາຊົນບັນດາເຜົ່າ; ສະນັ້ນ, ການປະຖະກະຖາຂອງຄະນະຜູ້ແທນສະພາຜູ້ແທນປະຊາຊົນທົ່ວປະເທດຈີນຄັ້ງນີ້ ຈະຊ່ວຍໃຫ້ບັນດາສະມາຊິກສະພາແຫ່ງຊາດ, ສະມາຊິກສະພາປະຊາຊົນຂັ້ນແຂວງໄດ້ຮັບຮູ້ບົດຮຽນ, ຂັ້ນຕອນ, ວິທີການ ໃນວຽກງານດັ່ງກ່າວ ແລະ ນໍາໄປເປັນບົດຮຽນໃນການປັບປຸງວຽກງານຂອງຕົນ ໃຫ້ໄດ້ຮັບຜົນສໍາເລັດນັບມື້ນັບດີຂຶ້ນ; ທ່ານຍັງໄດ້ເນັ້ນໜັກຕື່ມວ່າ: ບັນດາເນື້ອໃນທີ່ນໍາມາປະຖະກະຖາຄັ້ງນີ້ ເປັນເນື້ອໃນທີ່ມີຄວາມສໍາຄັນ ແລະ ໄດ້ຮັບຄວາມເອົາໃຈໃສ່ກະກຽມຈາກຄະນະຜູ້ແທນສະພາຜູ້ແທນປະຊາຊົນທົ່ວປະເທດຈີນ ທີ່ມີຄວາມຮູ້ ແລະ ປະສົບປະການໃນວຽກງານດັ່ງກ່າວ. ສະນັ້ນ, ເພື່ອເຮັດໃຫ້ການດໍາເນີນກອງປະຊຸມປາຖະກະຖາໄດ້ຮັບຜົນດີ ສະເໜີໃຫ້ບັນດາທ່ານ ສສຊ, ສສຂ ຈົ່ງໄດ້ສຸມເຫື່ອແຮງ, ສະຕິປັນຍາ ຕິດຕາມຮັບຟັງການສະເໜີບົດ, ຍົກເອົາບັນຫາທີ່ຍັງບໍ່ທັນເຂົ້າໃຈມາແລກປ່ຽນໃນກອງປະຊຸມ, ນໍາເອົາບັນຫາຄວາມຫຍຸ້ງຍາກທີ່ເກີດຂຶ້ນໃນການປະຕິບັດໜ້າທີ່ວຽກງານໃນຜ່ານມາ ແລກປ່ຽນກັບຄະນະຜູ້ແທນຂອງສະພາຜູ້ແທນປະຊາຊົນທົ່ວປະເທດຈີນ ເພື່ອຊອກຫາວິທີການແກ້ໄຂບັນຫາດັ່ງກ່າວ.
(ສົມນຶກ ແກ້ວໄຊຍະຈັກ)